Tilsyns-rapport

**2024**

**Artillerivejens Krudtugler og Slottet**

# Pædagogisk tilsyn i Københavns Kommune

Det pædagogiske tilsyn skal sørge for, at alle institutioner i Københavns Kommune fungerer godt og overholder gældende lovgivning. Tilsynet ser på dagligdagen i institutionen og på det pædagogiske arbejde med børnene.

## Det årlige tilsyn består af:

* Et anmeldt tilsynsbesøg, hvor den tilsynsførende pædagogiske konsulent observerer det daglige arbejde med børnene ud fra en række observationskriterier[[1]](#footnote-1).
* En faglig dialog med ledelse og repræsentanter for medarbejdere og forældre.
* En tilsynsrapport, der samler op på observationer og faglig dialog, og hvor der på baggrund af tilsynet gives en vurdering af den pædagogiske indsats.

Tilsynsrapporten præsenteres og drøftes som et fast punkt på det årlige forældremøde. I klyngerne orienteres klyngebestyrelserne herudover om enhedernes tilsynsrapporter mindst en gang årligt.

**Den pædagogiske konsulent**

Alle institutioner i Københavns Kommune har en pædagogisk konsulent tilknyttet. Den pædagogiske konsulent rådgiver og vejleder løbende institutionen om blandt andet pædagogik, faglig udvikling og forældresamarbejde.

Det er institutionens tilknyttede pædagogiske konsulent eller en anden konsulent fra områdeforvaltningen, der gennemfører det årlige tilsynsbesøg og skriver tilsynsrapporten.

**Den bydækkende tilsynsenhed**

For at understøtte uvildigheden i tilsynet er der i Københavns Kommune etableret en bydækkende tilsynsenhed, som ikke har løbende samarbejde med institutionerne. Tilsynsenheden deltager i 10% af tilsynene i tilfældigt udvalgte institutioner. Det er tilsynsenhedens opgave dels at kontrollere, at det pædagogiske tilsyn udføres som beskrevet i Københavns Kommunes tilsynskoncept, dels at bidrage med et uvildigt og udefrakommende blik i vurderingen af den pædagogiske praksis.

## Hvis du vil vide mere

Har du spørgsmål til rapporten, er du velkommen til at kontakte lederen i institutionen.

Du kan læse mere om det pædagogiske tilsyn samt opfølgning på tilsynet og se den seneste kvalitetsrapport for hele dagtilbudsområdet på: [www.kk.dk/kvalitetogtilsyn](http://www.kk.dk/kvalitetogtilsyn).

## Læsevejledning

I rapporten på de kommende sider kan du læse konklusionerne fra det seneste tilsyn i institutionen.

I slutningen af rapporten finder du institutionens beskrivelse af opfølgning på sidste års tilsyn samt kommentarer til dette års tilsynsrapport. I bilaget til rapporten finder du institutionens selvregistrering, der omhandler lovgivningsmæssige og kommunale minimumskrav.

### Tilsyn med den pædagogiske kvalitet

Tilsynet i Københavns kommune føres ud fra en række kriterier, som ifølge forskningen om kvalitet i dagtilbud er væsentlige for at skabe rammer for børnenes trivsel, læring, udvikling og dannelse. Kriterierne er kategoriseret under seks temaer med afsæt i det pædagogiske grundlag i den styrkede pædagogiske læreplan:

1. Samspil og relationer mellem børn og voksne
2. Børnefællesskaber og leg
3. Sprog og bevægelse
4. Forældresamarbejde
5. Sammenhæng i overgange
6. Evalueringskultur

### Vurdering af indsats i tilsynsrapporten

Det pædagogiske arbejde i institutionen vurderes på baggrund af observationer og dialog om kriterierne i de seks temaer. For hvert tema giver den pædagogiske konsulent en vurdering af, hvordan institutionen skal arbejde videre med indsatsen med en af de fire kategorier nedenfor.

**Institutionen skal *vedligeholde* indsatsen** – betyder at institutionen skal fortsætte det gode pædagogiske arbejde og løbende udvikle deres praksis.

**Institutionen skal *justere* indsatsen** – betyder at institutionen skal fortsætte det gode pædagogiske arbejde og foretage nødvendige justeringer i deres praksis. Den tilsynsførende kan evt. give konkrete anvisninger på opfølgende tiltag.

**Institutionen skal *ændre* indsatsen** – betyder at institutionen skal foretage ændringer i deres praksis, og den tilsynsførende giver konkrete anvisninger på opfølgende tiltag.

**Institutionen skal *iværksætte en ny* indsats** – betyder at institutionen skal gøre noget væsentligt andet i deres praksis, end de gør i dag, og den tilsynsførende giver konkrete anvisninger på opfølgende tiltag.

**Anvisninger og strakspåbud**

I forbindelse med tilsynet kan den pædagogiske konsulent give en eller flere konkrete anvisninger på opfølgende tiltag. Eventuelle konkrete anvisninger på opfølgende tiltag skal efterleves af institutionen, og der følges op på disse ved næste års tilsyn.

Hvis den pædagogiske konsulent i forbindelse med tilsynet observerer konkrete enkeltstående forhold, der er skadelige for børns trivsel og udvikling kan forvaltningen udstede et strakspåbud. Et strakspåbud indebærer, at institutionen skal iværksætte tiltag, der med det samme ændrer uønsket praksis. Forvaltningen følger op inden for 14 dage. Strakspåbud kan også udstedes, hvis institutionen ikke lever op til et eller flere af de gældende lovkrav, retningslinjer, anbefalinger mv.

## Opfølgning på tilsyn ved bekymring eller alvorlig bekymring

Hvis forvaltningen på baggrund af tilsynet bliver bekymrede for den pædagogiske kvalitet eller andre forhold i institutionen, vil der i forlængelse af tilsynet altid blive iværksat et skærpet tilsyn. Det er institutionens ledelse, der er ansvarlig for at rette op på de forhold, der har givet anledning til bekymring, og forvaltningen sørger for, at institutionen får den hjælp og støtte, der er behov for i processen.

Når forvaltningen fører skærpet tilsyn, vil en pædagogisk konsulent komme på et eller flere uanmeldte tilsynsbesøg og foretage observationer af den pædagogiske praksis med fokus på de bekymrende forhold. Det skærpede tilsyn ophæves, så snart institutionen arbejder konstruktivt med udvikling af kvaliteten af den pædagogiske kvalitet, eller når institutionen har bragt orden i de forhold, som har givet anledning til at iværksætte det skærpede tilsyn.

Hvis bekymringerne for den pædagogiske kvalitet eller andre forhold i institutionen er af alvorlig karakter, vil der blive udarbejdet en handleplan. Handleplanen beskriver kort og præcist, hvilke alvorligt bekymrende forhold der er konstateret, hvilke forandringer der skal ske i perioden med skærpet tilsyn, hvor hurtigt tiltag skal sættes i gang, samt hvordan og hvornår forvaltningen følger op.

**Særlig indsats til udvikling af pædagogisk kvalitet**

Københavns Kommune har fokus på at udvikle høj pædagogisk kvalitet for alle børn. I nogle institutioner kan der i perioder være behov for at forvaltningen træder tæt sammen om og med institutionen for at understøtte det arbejde. Når tilsynet giver anledning til bekymring for den pædagogiske kvalitet, igangsætter forvaltningen derfor samtidig med det skærpede tilsyn en særlig indsats til udvikling af den pædagogiske kvalitet.

En særlig indsats til udvikling af pædagogisk kvalitet er et toårigt forløb, hvor institutionen arbejder målrettet med at udvikle rammerne for børnenes trivsel, udvikling, læring og dannelse. Forvaltningen understøtter i perioden institutionen med ledelsessparring, faglig opkvalificering og hjælp til at fokusere på de opgaver, der styrker relationer mellem børn og voksne.

Når indsatsen er godt i gang, understøtter forvaltningen stadig med support og sparring, men fører ikke længere skærpet tilsyn.

**Fakta om dette års tilsyn**

Dato og tidspunkt for observationer: Observationen i udflytterdelen Slottet foregik d. 8/10 kl. 9.30 – 11.30 og observationen i Krudtuglen og Artillerivejens vuggestue foregik samme dag kl. 12.30 – 15.30.

Faglig dialog blev afholdt d. 11-10-2024

Ved den faglige dialog deltog Institutionsleder, souschef fra Krudtuglen, to medarbejderrepræsentanter fra hhv. vuggestuen og Slottet, en forældrebestyrelsesrepræsentant samt pædagogisk konsulent.

Tilsynet er afsluttet d.

Tilsyn er gennemført af pædagogisk konsulent Eva Møller Nielsen

# Generelle bemærkninger

Informationer om institutionen, observationer og faglig dialog, der vurderes at være relevante i forbindelse med det gennemførte tilsyn.

Beskrivelse af eventuelle strakspåbud

**Eventuelle øvrige bemærkning og aftaler vedrørende opfølgning på tilsynet**

# Samspil og relationer mellem børn og voksne

## Vurdering

Det vurderes på baggrund af observationer og faglig dialog, at institutionen skal vedligeholde indsatsen

## Begrundelse for vurderingen

Under observationerne ses:

* Det pædagogiske personale er altid eller næsten altid opmærksomme og reagerer sensitivt på børnenes signaler.
* Det pædagogiske personale spejler ofte børnenes følelser ved hjælp af mimik, krop, lyde og ord.
* Det pædagogiske personale er altid eller næsten altid tilgængelige for børnene og tilbyder trøst og omsorg, når børnene er usikre, bange eller kede af det.
* Det pædagogiske personale er altid eller næsten altid nærværende og fordybet i samspillet med børnene.
* Det pædagogiske personale bruger altid eller næsten altid rutinesituationerne til at skabe stimulerende samspil præget af nærvær, omsorg, ro og rytme.
* Læringsmiljøet bærer altid eller næsten altid præg af tydelig organisering, der skaber rammer for gode samspil og relationer mellem børn og voksne.

I alle tre afdelinger observeres en varm og rar stemning. Medarbejderne er smilende, opmærksomme, imødekommende og lydhøre i samspillet med børnene og møder børnene omsorgsfuldt og afstemt i fht. børnenes alder og udvikling. Det er tydeligt, at medarbejderne kender hvert enkelt barn, som en lille person og forholder sig både til det enkelte barn og gruppen. Medarbejderne reagerer sensitivt på børnenes signaler og ageren, og møder det enkelte barn i dets følelse. Derudover ses mange eksempler på, at medarbejderne i samspillet med børnene tydeligt lader sig smitte af børnenes begejstring, nysgerrighed og glæde. Der ses mange eksempler på, at personalet er helt fysisk tæt på børnene, at de er i børnehøjde, at børnene trøstes omsorgsfuldt ved at personalet f.eks. tager børnene på skødet, krammer børnene, holder børnene i hånden og nusser med børnene. Samtidig sættes der ord på børnenes oplevelser. Der ses i høj grad en tydelig organisering og struktur, hvor medarbejderne kender den pædagogiske opgave, og ved hvor de skal være i løbet af dagen. Medarbejderne har i høj grad tillid til børnenes formåen og virker oprigtig optaget af børnenes verden – og der ses en høj grad af selvhjulpenhed, som understøttes med hjælp, rosende ord og anerkendelse.

I den faglige dialog fremgår det, at Institutionen genkender observationen og udtrykker glæde ved, at det ses så tydeligt på observationen, at personalet begejstres for samspillet med børnene og at det ses i hele institutionen, at personalet sætter relationen med barnet først. Personalet forklarer ved dialogen, at de bla. ser sig selv som børnenes forlængede følelsesregistre, og at de hjælper børnene med justere deres nervesystem. Institutionen rummer mange forskellige børn og de skal alle nås bedst muligt. Personalet fortæller videre, at de er en stabil medarbejdergruppe, som i høj grad brænder for deres arbejde. Forældrerepræsentanten genkender og ser også den oprigtige glæde i samspillet mellem personale og børn. På stuemøderne drøftes systematisk gruppernes og de enkelte børns trivsel. Den åbne struktur/de åbne døre i husene gør, at personalet ser og har kontakt med alle børn i løbet af dagen. Har man som pædagog svært ved at nå ind til et barn, så går man opdagelse og opsøger oftere det barn for at få oparbejdet en god relation. I udflytteren arbejdes bla. med en fælles infobog blandt personalet, hvor opmærksomheder i børnegruppen, beskeder og informationer deles med hinanden. I Krudtuglen er der en fast aftale om, at observere på børnene i ugen op til et stuemøde, på selve mødet aftales indsatser, og på efterfølgende møder samler man samler op. TOPI anvendes også systematisk i arbejdet med, at alle børn har en tæt voksen. Tryghedscirklen er introduceret til personalet og i vuggestuen er man f.eks. i barnets opstart optaget af, at barnet lærer verden at kende i sit eget tempo og at den voksne som omsorgsperson er til rådighed og nærværende i samspillet med barnet. Personalet sparrer løbende med hinanden for at tilpasse og justere relations- og omsorgsarbejdet.

## Eventuelle konkrete anvisninger på opfølgende tiltag

# Børnefællesskaber og leg

## Vurdering

Det vurderes på baggrund af observationer og faglig dialog, at institutionen skal vedligeholde indsatsen.

## Begrundelse for vurderingen

Under observationerne ses:

* Det pædagogiske personale hjælper og guider altid eller næsten altid børnene til at deltage i positive samspil med hinanden i forskellige børnefællesskaber.
* Det pædagogiske personale er altid eller næsten altid opmærksomme på og hjælper de børn, der ikke indgår i positive samspil og børnefællesskaber.
* Det pædagogiske personale er altid eller næsten altid aktive ift. at støtte og guide børnenes lege med hinanden i større eller mindre fællesskaber.
* Der er altid eller næsten altid balance mellem børneinitierede lege og voksenplanlagte lege, aktiviteter og rutinesituationer.
* Det pædagogiske personale sikrer altid eller næsten altid, at alle børn er aktive deltagere i pædagogiske aktiviteter, rutiner og opgaver.
* De fysiske læringsmiljøer inviterer ofte til forskellige former for leg og understøtter børns lyst til at lege, udforske og eksperimentere.

Det pædagogiske personale hjælper og guider børnene til at deltage i positive samspil med hinanden. I børnehavegrupperne ses medarbejdere sætte lege og aktiviteter i gang og de er selv nærværende og deltagende ved at gå foran, ved siden af eller bagved børnene. Børnene inviteres ind i lege og aktiviteter, og der sættes ord på barn-barn-samspillet. I udflytteren ses f.eks. en medarbejder, som sætter en politileg i gang. Medarbejderen tager en politikasket på og skal se børnenes kørekort. Efterfølgende udvikles legen til en politi- og røverleg, hvor flere børn har politikasketter på og kører rundt på løbehjul. Den voksne er tæt på og guider og hjælper, så flere børn kan deltage. En anden medarbejder bevæger sig rundt på hele legepladsen med en lille gruppe børn for at lokalisere svampe, tage billeder af dem og tale med børnene om dem. Derudover er der tilbud om tegning, og andre børn finder selv på rolle- og bevægelseslege rundt omkring på legepladsen i mindre grupper understøttet af voksne der cirkulerer rundt. I hjemmebørnehaven tilbydes om eftermiddagen mange forskellige lege/aktiviteter, f.eks. træ/male-værksted, bevægelsesleg i salen, spil, konstruktions- og rollelege i større eller mindre grupper og børnene bevæger sig derhen, hvor de har lyst til at være med eller børnene inviteres indenfor til at deltage. Der ses både aktiviteter, som rammesættes af den voksne og at de voksne er stabilt til stede og interesserer sig for børnenes egne lege. En medarbejder, som står for eftermiddagscafeen kontakter og taler med de børn, som enten sidder ved bordet eller som ser ud til ikke at kunne komme i gang med at lege. I vuggestuen vågner børnene fra middagsluren og medarbejderne understøtter børnenes lege og det som optager dem indtil eftermiddagsmaden kl. 14.30. Nogle børn vælger at være på stuen, andre børn bevæger sig ud på de andre stuer eller i fællesrummene. Hver stue tilbyder forskellige legemiljøer. Medarbejderne leger med, sidder på gulvet og går foran eller trækker sig lidt tilbage, når børnene leger selv. Der opstår pludselig en konflikt mellem to børn i den store legebil i fællesrummet og den voksne sætter sig i bilen, sætter ord på uenigheden og leger med og guider. Der ses generelt en rigtig god balance mellem børneinitierede lege og voksenplanlagte lege, aktiviteter og rutinesituationer. De fleste børn er aktive deltagere i de pædagogiske rutiner og opgaver, og der sættes ord på børnenes initiativer og samspil, f.eks. i garderoben, på badeværelset, ved formiddagsmaden og ved eftermiddagsmaden. I vuggestuen smører de voksne brød og børnene sender frugtskålen rundt til hinanden. På nogle stuer har de ældste børn hagesmæk på, men det er ikke alle steder. Generelt tilbyder de fysiske legemiljøer og værksteder både ude og inde mange forskellige former for lege og aktiviteter og understøtter børns lyst til at udforske og eksperimentere. Udflytterens indendørs fysiske læringsmiljø trænger til et genbesøg, men udenfor er legepladsen virkelig indbydende og inspirerende i de mange forskellige legemiljøer. Legepladserne i hjemmeafdelingerne tilbyder også mange legekroge, hvor børnene kan lege tematiseret og uforstyrret.

I den faglige dialog fremgår det, at Institutionen genkender observationen. Ved dialogen drøfter vi vigtigheden i børnenes leg, børnenes deltagelsesmuligheder samt dilemmaet, når nogle børn siger nej til, at andre børn må være med i legen. Personalet fortæller, at de altid har øje på de børn, som kan opleve at blive afvist, men at børn også skal have lov til at lege selv. Det er derfor den voksnes opgave at passe på børnene i begge tilfælde. Opgaven bliver derfor at være nysgerrig på situationen, på børnene, på legen og italesætte børnenes oplevelser og følelser. Er børnene i en kortere eller længere periode i en udsat position samarbejdes tæt med forældrene samt ved behov evt. også med den tværfaglig support. Personalet udarbejder handleplaner og giver ved dialogen eksempler på, hvilke indsatser der kunne komme i spil i en handleplan, f.eks. som at bruge leg og bevægelse i indsatsen, at barnet indgår i mindre grupper og langsomt sluses ud i en større gruppe børn, ture i små grupper i ladcyklen, at barnet i udflytterbussen placeres ’strategisk’ sammen med en voksen eller sammen med barnets gode ven. Hele øvelsen går ud på, at barnet får mulighed for at skabe relationer med de andre børn og at personalet er nysgerrige på, hvad der i læringsmiljøet får barnet til at reagere, som det gør. Forældrerepræsentanten fortæller, at når man som ny forældre træder ind i institutionen kan opleve den åbne struktur værende lidt ’kaotisk’, men at man kommer til at elske det på sine børns vegne. Alle børn og voksne ved nemlig, hvad der skal ske, selvom det ikke umiddelbart ser sådan ud. Det er et dejligt børneliv institutionen tilbyder, fortælles det. Vi drøfter videre, at selvom institutionen arbejder med åbne døre, så er der alligevel sket en udvikling i retning af, at har børnene brug for det eller vurderer personalet, at der er god grund til at lukke en dør, så gør man selvfølgelig det. Personalet fortæller videre, at de altid følger børnene tæt i starten, for at skabe tryghed for både børn og forældre. Personalet i udflytteren genkender, at det indendørs fysiske læringsmiljø trænger til en oprydning, men udflytteren er som oftest ude på legepladsen til både leg, aktiviteter, ture og måltider.

## Eventuelle konkrete anvisninger på opfølgende tiltag

# Sprog og bevægelse

## Vurdering

Det vurderes på baggrund af observationer og faglig dialog, at institutionen skal vedligeholde indsatsen.

## Begrundelse for vurderingen

Under observationerne ses:

* Det pædagogiske personale agerer altid eller næsten altid som sproglige rollemodeller for børnene.
* Det pædagogiske personale arbejder altid eller næsten altid systematisk med sprogunderstøttende strategier gennem hele dagen.
* Det pædagogiske personale agerer altid eller næsten altid som rollemodeller ift. bevægelse og brug af kroppen.
* Det pædagogiske personale indtænker ofte sproglige og motoriske læringsmuligheder i alle rutinesituationer.
* De fysiske læringsmiljøer ude og inde tilbyder altid eller næsten altid børnene en bred vifte af sproglige læringsmuligheder og aktiviteter.
* De fysiske læringsmiljøer ude og inde tilbyder altid eller næsten altid børnene en bred vifte af kropslige læringsmuligheder og aktiviteter.

På observationen ses det, at medarbejderne prioriterer længerevarende samtaler med børnene – og er indlevende og nysgerrige i kommunikationen med børnene. Børnene hjælpes til at indgå i dialoger, f.eks. i krudtuglens vuggestue, hvor de ved eftermiddagsmaden bliver optaget af en plakat på væggen og snakker om de ting, der er på billedet. Børnene peger og siger lyde og den voksne griber det hurtigt og gentager, hvad børnene prøver at sige og sætter flere ord på. Der høres sprogstrategier, som f.eks. samtaler over flere led, åbne spørgsmål, den voksne lytter og forklarer ord barnet ikke kender og udvider det barnet siger samt sætter ord på for børnene og på egne handlinger. I alle afdelinger er der fokus på at understøtte legen med visuelle billeder i legemiljøerne, der er læsekroge og bøger i børnehøjde. Derudover er det tydeligt, at personalet i vuggestuerne indtænker sproglige og motoriske læringsmuligheder i rutinesituationerne ved f.eks. at have fokus på børnenes selvhjulpenhed og bruge skiftesituationen til at understøtte børnenes sproglige udvikling, f.eks. er der god tid og rum til hyggesnak og at barnet selv forsøger at tage tøj på. Der ses mange eksempler på, at personalet agerer rollemodeller i fht. bevægelse og brug af kroppen, f.eks. i vuggestuen, hvor en medarbejder tager teten på en leg med at få løftet den store madras. Flere vil være med og den voksne sætter ord og lyde på, de tæller til tre og prøver at løfte på samme tid. Børnene griner og falder sammen over madrassen, da den er alt for tung. Derudover er de voksne i vuggestuegrupperne med på gulvet og guider børnene i deres egne bevægelseslege. Vuggestuebørnene har mulighed for at bevæge sig rundt på stuerne og kan selv opsøge både madrasser og puder til grovmotoriske lege. I børnehaven i salen er der hele eftermiddagen bevægelseslege, både voksenstyrede og børneinitierede og der er mange børn med til de forskellige lege. Der ses på alle matrikler generelt gode betingelser for både stille samtale og fordybede lege samt steder med mulighed for højt aktivitetsniveau.

I den faglige dialog fremgår det, at Institutionen genkender observationen og kan ved dialogen redegøre for, at det pædagogiske arbejde har sat tydelige spor i praksis. Personalet ser sprog, som en vigtig del af relationsdannelsen og der arbejdes med sprog og bevægelse hele dagen, f.eks. når man sætter ord på begreber og benævner børnenes bevægelser i legen som f.eks., forholdsord o.lign. eller farver og former. Sammen med børnene kigger voksne og børn i spejlet, arbejder med mundmotorik, fokusord, dialogisk læsning og perspektiveret læsning – hvor børnenes begrebsverden udvides. I børnehaven arbejdes i øjeblikket med børnenes udtale ved hjælp af ’Lær og Lyt’, som samler børn med forskellige sproglige kompetencer. Der er Sprogansvarlige på alle matrikler og personalet drøfter løbende sprogarbejdet, som et fast punkt på personalemøderne. De sprogansvarlige deltager bla. i det fælles sprognetværk og hjælper med udarbejdelse af handleplaner, f.eks. på en gruppe børn, som lige nu har et lidt hårdt sprogbrug. Det giver et særligt fokus på, hvordan vi taler med hinanden, der skrives ud til alle forældre om indsatsen og det drøftes på et forældremøde. I Artillerivejens vuggestue er det den enkelte stue der spotter om der er behov for særlige indsatser. Institutionen samarbejder tæt med områdets Talehøre-konsulent, som bidrager med ny viden til medarbejderne.

## Eventuelle konkrete anvisninger på opfølgende tiltag

# Forældresamarbejde

## Vurdering

Det vurderes på baggrund af den faglige dialog, at institutionen skal vedligeholde indsatsen

## Begrundelse

I den faglige dialog kommer det til udtryk, at:

* Dagtilbud og forældre har altid eller næsten altid en ligeværdig og konstruktiv dialog om børnenes trivsel, læring og udvikling.
* Det er altid eller næsten altid tydeligt for forældrene, hvad de kan forvente af dagtilbuddet, og hvad dagtilbuddet forventer af dem.
* Forældrene møder i hverdagen altid eller næsten altid medarbejdere, der er imødekommende, og som samarbejder med forældrene i forhold til at understøtte barnets læring i familien.
* Dagtilbuddet inviterer altid eller næsten altid forældrene ind i et mere intensivt og systematisk samarbejde om børn, der i kortere eller længere perioder har behov for et særligt fokus for at trives, lære og udvikle sig.
* Forældrerådet/forældrebestyrelsen kender og inddrages altid eller næsten altid i deres opgaver.

I den faglige dialog fremgår det, at Forældrerepræsentanten lægger ud med at fortælle om en god dialog og et godt samarbejde mellem forældre og personale. Forældrene føler sig godt inddraget og er bekendte med, hvad der forventes ligesom det er velkendt, hvad forældrene kan forvente af institutionen. Personale og forældrerepræsentant er ved dialogen enige om, at samarbejdet handler om, hvilke tiltag institutionen har mulighed for at sætte ind med, men at forældrene også derhjemme prøver at støtte op om indsatserne, når personalet på forældremøder f.eks. taler om sprogstimulering, bevægelse og selvhjulpenhed. Samarbejdet om ’opgaven’ er med til at sikre en rød tråd samt at skabe sammenhæng for det enkelte barn. Derudover taler personalet med forældrene om, at børnene f.eks. har brug for ro efter en lang dag i institutionen og at børn ikke hele tiden skal noget, men at man derhjemme kan hjælpe børnene med at komme i ro, fortælles der ved dialogen. Allerede på rundvisningen og i opstartsperioden fortæller personalet forældrene om den åbne struktur og de åbne døre samt hvilke pædagogiske overvejelser der ligger bag. Derudover er personalet opmærksomme på løbende at informere forældrene, særligt til forældrene i udflytteren, da forældre og personale ikke bare lige kan få en sludder, fortælles det. Personalet fortæller videre, at de har stor bevidsthed om hvilke ord de vælger at bruge i dialogen med forældrene, ligesom at forældrenes oplevelser og følelser omkring, at deres børn skal afleveres er helt reel. Der samarbejdes tæt omkring børnenes trivsel. Da vi ved dialogen drøfter, hvad institutionen mener de kunne gøre mere af, fortæller personalet, at de med fordel kunne blive bedre til at anbefale forældre fra vuggestuen til at komme på besøg i udflytteren samt at tale med forældrene om deres forventninger til udflytteren. I udflytteren laver medarbejderne dagsedler på AULA til forældrene med overordnet information om hvad der er sket i løbet af dagen, ligesom der sendes billeder ud og man ringer og skriver sammen på telefonen. I vuggestuen sendes billeder samlet ud fra alle stuer en gang om ugen. Dialogen med forældrene foregår, når børnene hentes. I børnehaven er der ikke en fast aftale om, hvornår og hvad der sendes til forældrene på AULA. Alle matrikler er repræsenteret i bestyrelsen og forældrebestyrelsen inddrages løbende i hvad der rører sig i institutionen, overgangsarbejdet samt står for forældrekaffe.

## Eventuelle konkrete anvisninger på opfølgende tiltag

# Sammenhæng i overgange

## Vurdering

Det vurderes på baggrund af den faglige dialog, at institutionen skal vedligeholde indsatsen

## Begrundelse

I den faglige dialog kommer det til udtryk, at:

* Dagtilbuddet arbejder altid eller næsten altid systematisk med at sikre, at børn får en god overgang fra hjem til dagtilbud.
* Dagtilbuddet arbejder altid eller næsten altid systematisk med at sikre, at børn får en god sammenhængende overgang mellem dagtilbud.
* Dagtilbuddet arbejder altid eller næsten altid systematisk med at sikre, at børn får en god og sammenhændende overgang fra dagtilbud til KKFO og skole.
* Forældrebestyrelsen inddrages ofte i arbejdet med at skabe gode og sammenhængende overgange for børn fra hjem til dagtilbud, mellem dagtilbud og fra dagtilbud til fritidshjem og skole.
* Dagtilbuddet deltager altid eller næsten altid i Stærkt Samarbejde med skolen/KKFO’en og forholder sig aktivt og reflekterende til målene i samarbejdsaftalen.

I den faglige dialog fremgår det, at Institutionen arbejder systematisk med sammenhæng i overgangene. Når børnene starter i vuggestuen taler personalet med forældrene om, hvad de kan forvente i opstarten, så både børn og forældre kan blive trygge i overgangen fra hjemmet. Forældresamarbejdet er vigtig og der er forskel på om forældrene afleverer deres barn nr. 1, 2 eller 3. Forældrene giver udtryk for at de ret hurtigt oplever, at alle stuer har samme tilgang og at grundværdierne er de samme uanset afdeling og stue. Forældrerepræsentanten giver endvidere udtryk for, at dagsformen er meget genkendelig for forældrene og at det er tydeligt at personalet er enige om værdierne for hvordan man er sammen med børnene. I opstarten i vuggestuen kan sundhedsplejersken også være inde over. Når børnene rykker fra Artillerivejens vuggestue til udflytterdelen Slottet kommer børnene med i bussen ca. 1-2 gange i en lille gruppe. Der laves både mundtlig og skriftlig overdragelse og forældrene tilbydes en overgangssamtale inden start i børnehaven. Det samme tilbydes forældrene i krudtuglen, som kun har en vuggestuegruppe. I overgangen til KKFO/Skole arbejder personalet med udvalgte temaer og der lyttes til børnene, så de også kan byde ind med det, der optager dem. Derudover er der bla. fokus på bevægelseslege (BOB), ture, trafik, skolebesøg og Åben Dagtilbud anvendes. I udflytteren arbejdes i særlig grad med Fri for Mobberi, vente på tur, vejrtavle samt bundne opgaver (som at klippe, tegne, klistre) Begge afdelinger laver 5 årsstatus og taler med forældrene om, hvad der skal være opmærksomhed på for at barnet får en god KKFO- og skolestart. Er der tale om skoleudsættelser samarbejdes meget tæt med forældrene. Lederen fortæller, at samarbejdet med den lokale skole ikke er optimalt. Institutionen prøver ihærdigt, men der er desværre ikke samme lydhørhed den anden vej tilbage fra skolen. Lederen har bla. efterspurgt tilbageløb fra skolen for, at man i storegrupperne kan arbejde mere målrettet, men dette er ikke lykkes. I forældrebestyrelsen har man i særlig grad drøftelser om overgangen til KKFO/skole.

## Eventuelle konkrete anvisninger på opfølgende tiltag

# Evalueringskultur

## Vurdering

Det vurderes på baggrund af den faglige dialog, at institutionen skal justere indsatsen

## Begrundelse

I den faglige dialog kommer det til udtryk, at:

* Dagtilbuddet arbejder altid eller næsten altid systematisk med trivselsvurderinger og opfølgning.
* Dagtilbuddet arbejder ofte systematisk med sprogvurderinger og opfølgning.
* Dagtilbuddet arbejder altid eller næsten altid systematisk med at sikre ensartethed i kvaliteten af den pædagogiske praksis på tværs af stuer, afdelinger og matrikler.
* Der er ofte etableret en evalueringskultur i dagtilbuddet, som udvikler og kvalificerer det pædagogiske læringsmiljø.
* Dagtilbuddet arbejder ofte med at inddrage børnenes perspektiver i den løbende dokumentation og evaluering.

I den faglige dialog fremgår det, at Personalet arbejder systematisk med TOPI to gange årligt i overensstemmelse med vejledningen. Data I SAS-VA viser, at procenten for børn i trivsel ligger højt i alle afdelinger og vi taler ved dialogen om de nye trivselspositioner (fremfor rød, gul og grøn position), som beskriver hvorvidt personalet har en ’øget opmærksomhed’ eller ’bekymring’, hvis barnet ikke er i trivsel. Dette var personalet ikke klar over og har derfor valgt at sætte de fleste børn i ’trivsel’ med kommentarer om opmærksomheder. Er der ’bekymring’ for barnet i TOPI er der som regel allerede noget i gang, men ellers laves handleplaner. Personalet fortæller videre, at de oplever, at barnets trivsel ret hurtigt kan hurtigt kan ændre sig, idet man taler om barnet og reflekterer over indsatserne på et stuemøde. Personalet fortæller, at det er planen, at TOPI fast skal på dagsordenen på personalemøderne. Institutionen har ligesom ved sidste tilsyn kun gennemført ganske få sprogvurderinger. For at sikre ensartethed har man fælles to pædagogiske personaledage, hvor fælles temaer drøftes og alle medarbejdere kommer på banen. Det samme fortælles om institutionens fælles personalemøder. Derudover er personalet ikke i tvivl om, at afdelingerne er rundet af samme værdigrundlag og børnesyn, samme måde at arbejde på samt åbenhed i praksis overfor forældre og hinanden. Institutionens leder er metodeansvarlig og sikrer, at alle arbejder i samme retning. Institutionen evaluerer handleplanerne på børnene, men ønsker at styrke evalueringskulturen i fht. at blive mere sikker i brugen af SMTTE-modellen, at få indsamlet brugbar data samt at få børnenes perspektiver mere inddraget i evalueringsarbejdet. Især er der ønske om helt konkret at få beskrevet, hvilken effekt de iværksatte tiltag og indsatser har på børnene og der er derfor planer om at få talt mere ind i det systematiske arbejde på de kommende personalemøder. Til denne proces vil den pædagogiske konsulent stå til rådighed for sparring. I hverdagen samarbejder afdelingerne kun indimellem, men muligheden er der og personalet kender hinanden efter at have samarbejdet i mange år.

## Eventuelle konkrete anvisninger på opfølgende tiltag

- Der er etableret en evalueringskultur i dagtilbuddet, som udvikler og kvalificerer det pædagogiske læringsmiljø.

# Institutionens kommentarer

## Institutionens beskrivelse af opfølgning på sidste års tilsyn

Her beskriver institutionens leder i korte træk, hvordan institutionen har arbejdet med opfølgning og eventuelle anvisninger i perioden siden sidste tilsyn

Vi har fokus på deltager mulighederne for alle børn på legepladsen og overgange general, både i og uden for daginstitutionen.

## Institutionens kommentarer til dette års tilsynsrapport

Institutionens kommentarer til tilsynsrapporten udarbejdes i institutionens forældreråd/den selvejende bestyrelse, hvor institutionen er repræsenteret med både et forældre-, et medarbejder- og et ledelsesperspektiv. Kommentarerne er således et udtryk for en tilbagemelding fra den samlede institution.

*Hvilke resultater vil institutionen fremadrettet være særligt optaget af at ændre?*

*Hvordan vil institutionen imødekomme tilsynets eventuelle anvisninger på opfølgende tiltag?*

*Hvordan vil institutionen sikre, at en positiv udvikling fastholdes?*

**Bilag 1**

**Institutionens selvregistrering**

Forud for tilsynsbesøget har den pædagogiske leder eller institutionslederen udfyldt en selvregistrering, der omhandler lovgivningsmæssige eller kommunale minimumskrav. Det er præciseret i parentes, hvis et spørgsmål kun gælder udvalgte målgrupper og ikke hele 0-18 års området.

|  |  |
| --- | --- |
| **Spørgsmål i selvregistrering** | **Lederens svar** |
| Er de forsikringsmæssige forhold vedrørende institutionen afklaret? |  Ja |
| Overholder institutionen Københavns Kommunes anbefalinger vedrørende sovende børn i dagtilbud og brug af seler?(0-5-års institutioner) |  Ja |
| Overholder institutionen reglerne for befordring af børn? |  Ja |
| Overholder institutionen kravene i bekendtgørelse om legetøjsstandard? |  Ja |
| Overholder institutionen reglerne om røgfri miljøer? |  Ja |
| Overholder institutionen Sundhedsstyrelsens anbefalinger om hygiejne i dagtilbud?(0-5-års institutioner) |  Ja |
| Overholder institutionen Sundhedsstyrelsens anbefalinger om smitsomme sygdomme hos børn og unge?(6-18-års institutioner) |  Ikke besvaret |
| Overholder institutionen hygiejneregler for køkkener i børneinstitutioner? |  Ja |
| Overholder den mad, der serveres i institutionen, de gældende nationale og kommunale retningslinjer? (0-5-års institutioner) |  Ja |
| Er der gennemført madvalg i institutionen inden for de sidste 2 år?(0-5-års institutioner) |  Ja |
| Har institutionen udarbejdet og offentliggjort en pædagogisk læreplan med udgangspunkt i det pædagogiske grundlag, de seks læreplanstemaer og mål for sammenhængen mellem det pædagogiske læringsmiljø og børns læring?(0-5-års institutioner) |  Ja |
| Indsæt link til institutionens pædagogiske læreplan(0-5-års institutioner) |  www.krudt-uglen.dk. |
| Har institutionen inden for de seneste to år gennemført og offentliggjort en evaluering af arbejdet med læreplanen med udgangspunkt i de pædagogiske mål?(0-5-års institutioner) |  Ja |
| Indsæt link til seneste evaluering af arbejdet med den pædagogiske læreplan(0-5-års institutioner) |  www.krudt-uglen.dk. |
| Har institutionen valgt at arbejde med temaerne i den pædagogiske læreplan for dagtilbud i perioden fra børnenes start i KKFO'en frem til skolestart??(6-9-års institutioner) |  Ikke besvaret |
| Har institutionen valgt at arbejde med de seks kompetenceområder, der gælder for børnehaveklassen, i perioden fra børnenes start i KKFO'en frem til skolestart?(6-9-års institutioner) |  Ikke besvaret |
| Har KKFO’en udarbejdet og offentliggjort en børnemiljø-vurdering inden for de sidste to år?(6-9 års institutioner) | Ikke besvaret |
| Har institutionen gennemført en fritidsmiljøvurdering indenfor de seneste to år? (10-18 års institutioner) |  Ikke besvaret |
| Har institutionen en opdateret sorg og kriseplan? (6-18 års institutioner) |  Ikke besvaret |
| Har institutionen lokale retningslinjer for håndtering og forebyggelse af vold, trusler og krænkende adfærd? (6-18 års institutioner) |  Ikke besvaret |
| Er institutionens lukkedage planlagt i overensstemmelse med Københavns Kommunes retningslinjer for lukkedage?(0-9-års institutioner) |  Ja |
| Hvor mange pædagogiske dage har institutionen afholdt i det forløbne år? |  2 |
| Er der gennemført en APV - herunder også ift. kemi og kemisk risikovurdering - i institutionen inden for de sidste to år? |  Ja |
| Hvornår fik institutionen sidst gennemført hygiejnetilsyn?(0-5-års institutioner) |  Ikke besvaret |
| Er der særlige sundhedsmæssige problemstillinger i institutionen? |  Nej |
| Overholder institutionen Sundhedsstyrelsens anbefalinger om medicingivning? |  Ja |
| Overholder institutionen Københavns Kommunes retningslinjer for journalisering, arkivering og brug af netværksdrev? |  Ja |
| Har institutionen en beredskabsplan? |  Ja |
| Gennemføres der to årlige brandøvelser i institutionen? |  Ja |
| Følges brandøvelserne op af en skriftlig evaluering? |  Ja |
| Gennemføres daglig visuel inspektion af legepladsen? |  Ja |
| Gennemføres kvartalsvis driftsinspektion af legepladsen?  |  Ja |
| Er der gennemført legepladsinspektion af legepladsteamet inden for de sidste tre år? |  Ja |
| Er eventuelle bemærkninger fra legepladstilsynet udbedret? |  Nej |

1. I institutioner, der i et tilsynsår har fået vurderingen ”Vedligehold indsats” i alle temaer, gennemføres i det efterfølgende tilsynsår ikke et ordinært tilsyn, men et Light-tilsyn. Light-tilsynet består af en vedligeholdelsesdialog, men der gennemføres ikke observationer, ligesom der heller ikke gives en vurdering af den pædagogiske indsats. [↑](#footnote-ref-1)